**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

**2025. február 27-i ülésére**

**Javaslat**

**Szombathely Megyei Jogú Város Önkormányzata 2025. évi költségvetéséről szóló önkormányzati rendeletének megalkotására és a kapcsolódó döntések meghozatalára**

**Az önkormányzat 2025. évi költségvetési rendeletének megalkotása**

Önkormányzatunk ***2025. évi költségvetési rendeletének*** megalkotása Magyarország 2025. évi központi költségvetéséről szóló 2024. évi XC. törvény önkormányzati gazdálkodásra vonatkozó pénzügyi kereteinek figyelembevételével történt.

Mivel a költségvetési gazdálkodás egymást követő évekre épülő tervezési, gazdálkodási folyamat, ezért pénzügyszakmai szempontok és az összefüggések megvilágítása miatt feltétlenül szükséges, hogy jelen előterjesztésben bemutassuk a múltbeli körülmények idei évi költségvetésre gyakorolt hatásait, és – a korábbi évekhez hasonlóan – összefoglaljuk a következő évi gazdálkodás már ismert kockázatait.

A korábbi évek 2025. évi költségvetési helyzetet jelentősen meghatározó körülményei az elmúlt évek költségvetéséhez kapcsolódó előterjesztéseiben az alábbiak szerint kerültek bemutatásra.

*2022. évi költségvetés előterjesztése:*

„Tekintettel arra, hogy Szombathely Megyei Jogú Város Önkormányzata - ellentétben számos településsel – 2021. évben egyáltalán nem részesült a működését segítő kormányzati kompenzációban, Önkormányzatunknak kényszerű ingatlan értékesítésekből befolyt bevételekkel, valamint fegyelmezett gazdálkodással kellett megteremteni a 2022. január 1. napjától vállalt új kötelezettségek (közösségi közlekedés, parkfenntartás) költségvetési forrását, cca. 1,8 Mrd Ft nagyságrendben. Mivel ezen feladatok beépültek az önkormányzat rendes működésébe, ezért azok forrását szükségszerűen meg kell teremteni a későbbi évek, így 2023. vonatkozásában is.”

*2023. évi költségvetés előterjesztése:*

„A 2023. évi költségvetési egyensúly megteremtése után ki kell tekintenünk a 2024. év pénzügyi helyzetére is. A 2023. évi egyensúlyhoz be kellett vonnunk a 2022. év takarékos gazdálkodásából származó 1.800 millió Ft összegű szabad maradványt, a vagyonértékesítésből származó 463 millió Ft-ot, valamint a már jóváhagyott központi támogatást 632 millió Ft összegben. Mindez azt jelenti, hogy 3 milliárd Ft közeli, jelen pillanatban egyszeri bevételnek tűnő forrás bevonást meg kell tudnunk ismételni majd a 2024. év költségvetésének tervezésénél is.”

*2024. évi költségvetés előterjesztése:*

„A 2024. évi költségvetési egyensúly megteremtése után ki kell tekintenünk a 2025. év pénzügyi helyzetére is. A 2024. évi egyensúlyhoz be kellett vonnunk a 2023. év takarékos gazdálkodásából származó 2.446 millió Ft összegű szabad maradványt, a vagyonértékesítésből származó 274 millió Ft-ot, valamint a központi támogatásként remélt 500 millió Ft-ot. Mindez azt jelenti, hogy 3 milliárd Ft közeli, jelen pillanatban egyszeri bevételnek tűnő forrás bevonást meg kell tudnunk ismételni majd a 2025. év költségvetésének tervezésénél is.”

Az elmúlt évek kiadásainak rendkívüli növekedése az alábbi lényeges körülményekre vezethető vissza:

- energia árak nagymértékű emelkedése (jóllehet bizonyos visszarendeződés történt, de még mindig jelentős az emelkedés a 2022. évi szinthez képest. Példa: a városi közvilágítás díja 2021-ben 124 M Ft, 2025. évben 300 M Ft, azaz kettő és félszerese);

- a hirtelen megugró (3 év alatt összesen 35,8 %-os) infláció, amely majdnem minden kiadási tételen érzékeltette hatását (közösségi közlekedés, közétkeztetés, stb..). Infláció mértéke: 2022. évben 14,5%, 2023. évben: 17,6%, 2024. évben 3,7%;

- szolidaritási adó rendkívüli emelkedése: 2022. évben 2.7 Mrd Ft, 2023. évben 2.9 Mrd Ft, 2024. évben: 3,7 Mrd Ft, 2025. évben 3.9 Mrd Ft;

- központilag elrendelt és saját elhatározású (elengedhetetlen) bérfejlesztések költsége, évente több száz millió forintos nagyságrendben.

Fenti költségnövekedések mellett további lényeges körülmény, hogy a város egyik legnagyobb adózójának adóoptimalizálása miatt minden évben legalább 1,5 Mrd Ft bevétel esett ki a város költségvetéséből.

A 2025. évi költségvetési helyzetet az alábbi további tényezők nehezítik jelentős nagyságrendben:

* a kamatbevételek csökkenése,
* szolidaritási adó további növekedése,
* a bankköltségekben továbbhárított tranzakciós díjak emelése,
* a korábbi évek béremelésének áthúzódó hatásai, a 2025. évi központi béremelések költségvetési kihatásai,
* közétkeztetés költségeinek növekedése,
* a Polgármesteri Hivatal balesetveszélyes állapotának megelőzéséhez szükséges intézkedések megtétele.

Fentiekben vázolt helyzetet tovább nehezíti egyrészt az iparűzési adó bevételek 2025. évi többletének állami elvonása, másrészt a normatívák reálértékének csökkenése.

**Összefoglalva: a költségvetésre negatív hatást gyakorló tényezők mindösszesen 4,8 Mrd Ft összegű feszültséget eredményeznek Szombathely Megyei Jogú Város 2025. évi költségvetésében.**

A fentiek szerint összefoglalt költségvetési helyzetben a tervezés során a bevételek maximalizálását és a kiadások csökkentését kellett a középpontba állítani az alábbiak szerint.

A bevételek növelése érdekében az önkormányzat már 2024. évben elhatározta az építményadó emelését (a Kormány által meghatározott maximális mérték alatt és csak a nagy alapterületű ingatlanok esetében), míg a kiadások csökkentése érdekében megtörtént a közösségi közlekedés menetrendjének továbbá a parkfenntartási feladatoknak a racionalizálása a szolgáltatók szakmai javaslatai alapján.

A működőképesség megtartása érdekében 2024. év zárása után biztosan tervezhető szabad maradvány visszaforgatása is szükséges. Előzőek mellett az önkormányzati intézmények és cégek vezetőivel történt egyeztetés alapján csökkentésre kerül vonatkozásukban az önkormányzati támogatás, akként, hogy a feladatellátás színvonala 2025. évben sem csökkent, valamint a munkahelyek megtartása továbbra is biztosított.

A költségvetési egyensúly megteremtése érdekében 2025. évben szükség lesz önkormányzati feladatellátást nem szolgáló vagyonelemek értékesítésére, bizonyos önként vállalt feladatok finanszírozásának csökkentésére, felfüggesztésére, továbbá számos költségvetési előirányzat tervezésénél a 2024. évi tényleges költések figyelembe vételére.

A tervezés során figyelemmel voltunk a versenyképes járások 2025. évben induló programjára is. A Versenyképes Járások Program megvalósításának kérdéseiről szóló 1446/2024. (XII.30.) Korm. határozat rögzíti, hogy a Program keretében a Településfejlesztési Alap terhére az alábbi célokra igényelhető majd támogatás:

*a)* térségi alapinfrastruktúra és elérhetőség fejlesztése,

*b)* térségi közszolgáltatások fejlesztése,

*c)* térségi gazdaságfejlesztés,

*d)* településüzemeltetés.

Fentiek figyelembe vételével szándékaink szerint olyan célok kerülnének támogatásra a programból, amelyek hatásai túlmutatnak Szombathely határain, azaz: az ELTE gépészmérnökképzés, a Fedett Uszoda működtetése, a közösségi közlekedés, valamint térségi funkciót betöltő szervezetek és rendezvények.

**Összességében megállapítható, hogy a 2025. évi költségvetés tervezetében a rendkívüli nehézségek ellenére is biztosított a kötelező önkormányzati feladatok maradéktalan ellátása, valamint a jelentős szombathelyi érdeket szolgáló, önként vállalt feladatok finanszírozása (pl.: háziorvosi életpálya modell működtetése, hátrányos helyzetű gyermekek balatoni táboroztatása, a közösségi bérlakás rendszer fenntartása, civil szervezetek támogatása, a szombathelyiek biztonságát szolgáló intézkedések megtartása stb.). Előzőeken túlmenően az önkormányzat további segítséget kíván nyújtani a lakhatási problémák kezelésére az arra rászorultaknak, amelyre külön előterjesztésben teszek javaslatot.**

**Fentiek mellett a szombathelyi fejlesztések tekintetében elmondható, hogy állami szerepvállalással 2025. évben jelentős, a korábbi évekhez képest nagyságrenddel nagyobb léptékű infrastruktúra fejlesztések valósulnak meg vagy kezdődnek el Szombathelyen mintegy 2 Mrd Ft értékben (a Dolgozók útja, a 11-es huszár út és a Rumi úti csomópont felújítása, valamint 10 db gyalogos-átkelőhely létesítése).**

A költségvetési rendelethez kapcsolódó egyéb döntések tekintetében az alábbiakról tájékoztatom a Tisztelt Közgyűlést:

* önkormányzatunk továbbra is támogatni kívánja a Szombathelyi Kézilabda Klub és Akadémiát. Erre a 189/2024. (IX. 28.) Kgy. számú határozatban foglalt feltételek (miszerint a Szombathelyi Kézilabda Klub és Akadémia sportegyesület és a Szombathelyi Kézilabda Klub és Akadémia Kft. teljes működése tekintetében átvilágítás történik, és amelynek alapján mindkét szervezet írásban vállalja és garantálja a szakértő által megfogalmazott javaslatok teljeskörű végrehajtását) teljesítése esetén kerülhet sor. Javaslom hogy a közgyűlés hívja fel az ügyvezető figyelmét arra, hogy az önkormányzati támogatás terhére csak akkor vállalhat kötelezettséget, ha az önkormányzattal a támogatási szerződés aláírásra került;
* a Szombathelyi Egészségügyi és Kulturális Intézmények Gazdasági Ellátó Szervezete vezetőjének javaslata szerint az intézmény feladatkörének változásával összefüggésben - a költséghatékonyabb működést elősegítve - az intézmény technikai létszámának 3 fővel való csökkentése indokolt 2025. január 1. napjától;
* a pedagógusok új életpályájáról szóló törvény és a kapcsolódó kormányrendeletben foglaltak 2025. évi végrehajtása az intézményvezetők és a munkavállalók tekintetében egyaránt megtörtént;
* 2025. év tekintetében javasolt felfüggeszteni a képviselők, bizottsági tagok tiszteletdíjának inflációkövetésére vonatkozó rendelkezést;
* a közösségi közlekedés 2025. évi ellentételezése tekintetében szükséges meghatározni annak inflációval növelt összegét;
* a Haladás 1919 Labdarúgó Kft. indulási jogának megszerzéséhez, az MLSZ külön kérésére kezességet és sportfegyelmi felelősség vállalást kellett tenni a HVSE labdarúgó szakosztálya tekintetében a HVSE férfi felnőtt labdarúgó bajnokság NB III-as indulási jogának a Kft. részére történő átadásának időpontjáig keletkezett tartozás vonatkozásában;
* jogszabályi kötelezettség alapján az önkormányzati intézményrendszerbe tartozó épületek energiahatékony működtetésének monitorozására használt Panda energiamenedzsment szoftverre vonatkozó szerződés kibővítésre kerül energia megtakarítási intézkedési terv készítésével és az éves felülvizsgálatok végrehajtásával 5 éves időszakra.

**2026. év**

A 2025. évi költségvetési egyensúly megteremtése után ki kell tekintenünk a 2026. év várható pénzügyi helyzetére is. A 2025. évi egyensúlyhoz be kellett vonnunk a 2024. év takarékos gazdálkodásából származó mintegy 600 millió Ft összegű szabad maradványt, a vagyonértékesítésből származó 1.000 millió Ft-ot. Mindez azt jelenti, hogy 1,6 milliárd Ft közeli, jelen pillanatban egyszeri bevételnek tűnő forrás bevonást meg kell tudnunk ismételni majd a 2026. év költségvetésének tervezésénél is. További nehézséget jelenthet 2026. évben az Önkormányzat által korábban szerződésben, a Laktanya területén vállalt útépítési kötelezettség finanszírozása, a Polgármesteri Hivatal épületének esetleges helyreállítása, továbbá a halaszthatatlan bérfejlesztések végrehajtása a munkaerő megtartása érdekében.

Az államháztartásról szóló 2011. évi CXCV. törvény (a továbbiakban. Áht.) 23.§ (2) bekezdése szerint be kell mutatni a költségvetési rendeletben a költségvetési bevételeket és kiadásokat kötelező feladatok, önként vállalt feladatok, valamint államigazgatási feladatok szerinti bontásban. Az Mötv. 10.§ (3) bekezdése szerint az önkormányzat – a törvényben meghatározott esetekben – az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik. A törvényi kötelezettségünknek kívánunk eleget tenni azzal, hogy az ágazati kiadások táblázataiban a működési kiadások részletes meghatározásánál jelöljük soronként, hogy kötelező vagy önként vállalt a feladat jellege. A felhalmozási kiadások alapfeladatokat szolgáló önkormányzati vagyonelemekhez, vagy újak létrehozásához kapcsolódnak, ezeket kötelező feladatként szerepeltetjük a költségvetésben. Az önként vállalt feladatokat az önkormányzat teljes egészében saját bevételeiből finanszírozza.

Az Áht. 29/A. § szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a Magyarország gazdasági stabilitásáról szóló 2011. évi CXCIV. törvény (a továbbiakban Stabilitási tv.) 45. § (1) bekezdés a) pontja felhatalmazása alapján kiadott jogszabályban – 353/2011.(XII.30.) Korm. rendelet –meghatározottak szerinti saját bevételeinek, valamint a Stabilitási tv. 8. § (2) bekezdése szerint adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. A költségvetési rendelettervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelettervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek.

A rendelettervezet megalkotásának szükségességét, a jogalkotás elmaradásának várható következményeit pedig az Áht. és egyéb jogszabályi előírások szabályozzák.

A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásainak megállapításáról szóló 19/2019. (X. 31.) önkormányzati rendelet módosításához kapcsolódó indokolás és hatásvizsgálat az előterjesztés mellékletét képezi.

A tájékoztatási kötelezettségünknek a fent hivatkozott kormányrendeletben meghatározott adattartalommal, a hatályos jogszabályokban foglaltak figyelembevételével teszünk eleget, amit a határozati javaslat tartalmaz.

Kérem a Tisztelt Közgyűlést, hogy az előterjesztést megtárgyalni, a rendeleteket megalkotni, továbbá a határozati javaslatokat elfogadni szíveskedjék.

**Szombathely, 2025. február 14.**

 **/: Dr. Nemény András :/**

**I.**

**Határozati javaslat**

**…/2025. (II.27. ) Kgy. számú határozat**

Szombathely Megyei Jogú Város Önkormányzata saját bevételeinek és az adósságot keletkeztető ügyleteiből eredő fizetési kötelezettségeinek a 2025. évi költségvetési évet, és az azt követő három évre várható összegét az alábbiak szerint állapítja meg:

|  |  |  |  |  |  |
| --- | --- | --- | --- | --- | --- |
| ezer Ft-ban |  | **2025.** | **2026.** | **2027.** | **2028.** |
| **Megnevezés** |  | **tárgyév** | **tárgyévet követő 1. évben** | **tárgyévet követő 2. évben** | **tárgyévet követő 3. évben** |
| Helyi adók | 1. | 14.235.000 | 14.235.000 | 14.235.000 | 14.235.000 |
| Tulajdonosi bevételek | 2. |  |  |  |  |
| Díjak, pótlékok, bírságok, települési adók | 3. | 26.000 | 26.000 | 26.000 | 26.000 |
| Immateriális javak, ingatlanok, és egyéb tárgyi eszközök értékesítése | 4. | 1.000.000 | 500.000 | 500.000 |  |
| Részesedések értékesítése és részesedések megszűnéséhez kapcsolódó bevételek | 5. |   |   |   |   |
| Privatizációból származó bevételek | 6. |   |   |   |   |
| Garancia- és kezességvállalásból származó megtérülések | 7. |   |   |   |   |
|  **Saját bevételek (01+... +07)** | 8. | **15.261.000** | **14.761.000** | **14.761.000** | **14.261.000** |
|  **Saját bevételek (08. sor) 50%-a** | 9. | **7.630.500** | **7.380.500** | **7.380.500** | **7.130.500** |
|  **Előző év(ek)ben keletkezett fizetési kötelezettség (11+...+18)** | 10. | **183.750** | **170.000** | **155.000** | **140.000** |
| Hitelből eredő fizetési kötelezettség | 11. |   |   |   |   |
| Kölcsönből eredő fizetési kötelezettség | 12. |   |   |   |   |
|  Hitelviszonyt megtestesítő értékpapírból eredő fizetési kötelezettség | 13. |   |   |   |   |
|  Adott váltóból eredő fizetési kötelezettség | 14. |   |   |   |   |
|  Pénzügyi lízingből eredő fizetési kötelezettség | 15. | 183.750 | 170.000 | 155.000 | 140.000 |
|  Halasztott fizetés, részletfizetés fizetési kötelezettsége | 16. |   |   |   |   |
| Szerződésben kikötött visszavásárlási kötelezettség | 17. |   |   |   |   |
|  Kezesség-, és garanciavállalásból eredő fizetési kötelezettség | 18. |   |   |   |   |
|  **Tárgyévben keletkezett, illetve keletkező, tárgyévet terhelő fizetési kötelezettség (20+...+27)** | 19. | **0** | **0** | **0** | **0** |
| Hitelből eredő fizetési kötelezettség | 20. |   |   |   |   |
| Kölcsönből eredő fizetési kötelezettség | 21. |   |   |   |   |
|  Hitelviszonyt megtestesítő értékpapírból eredő fizetési kötelezettség | 22. |   |   |   |   |
|  Adott váltóból eredő fizetési kötelezettség | 23. |   |   |   |   |
|  Pénzügyi lízingből eredő fizetési kötelezettség | 24. |   |   |   |   |
|  Halasztott fizetés, részletfizetés fizetési kötelezettsége | 25. |   |   |   |   |
| Szerződésben kikötött visszavásárlási kötelezettség | 26. |   |   |   |   |
|  Kezesség-, és garanciavállalásból eredő fizetési kötelezettség | 27. |   |   |   |   |
|  **Fizetési kötelezettség összesen (10+19)** | 28. | **183.750** | **170.000** | **155.000** | **140.000** |
|  **Fizetési kötelezettséggel csökkentett saját bevétel (09-28)** | 29. | **7.446.750** | **7.210.500** | **7.225.500** | **6.990.500** |

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: 2025. évi költségvetési rendelet elfogadása

**II.**

**Határozati javaslat**

**…/2025. (II. 27.) Kgy. számú határozat**

A Közgyűlés a 2026. évi várható költségvetési helyzettel kapcsolatos, előterjesztésben szereplő tájékoztatást megismerte, azt tudomásul vette.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő**: azonnal

**III.**

**Határozati javaslat**

**…./2025. (II. 27.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathelyi Egészségügyi és Kulturális Intézmények Gazdasági Ellátó Szervezetének létszámelőirányzata 2025. január 1. napjától 75 főről 72 főre csökkenjen azzal, hogy a GESZ technikai létszáma 30 főről 27 főre módosuljon.
2. A Közgyűlés felkéri a Szombathelyi Egészségügyi és Kulturális GESZ igazgatóját, hogy a döntést követően szükséges munkáltatói és egyéb intézkedéseket tegye meg.

**Felelős:** Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

 (A végrehajtásért felelős:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője,

Vigné Horváth Ilona, a GESZ igazgatója)

**Határidő:** azonnal

**IV.**

**Határozati javaslat**

**…/2025. (II.27.) Kgy. számú határozat**

Szombathely Megyei Jogú Város Közgyűlése tudomásul veszi, hogy az önkormányzat óvodai, illetve bölcsődei ellátórendszerében dolgozó pedagógusok, valamint pedagógus munkakörben foglalkoztatott munkavállalók tekintetében – ideértve az intézményvezetőket is - a 2025. évi tanárbéremelésről és az ahhoz nyújtott központi költségvetési támogatásról szóló 453/2024. (XII.30.) Kormány rendelet 3. §-ának (3) bekezdése szerinti béremelése 2025. január 1. napjával végrehajtásra került.

**Felelős:**              Dr. Nemény András polgármester

                             Dr. Horváth Attila alpolgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Stéger Gábor, a Közgazdasági és Adó Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:**          azonnal

**V.**

**Határozati javaslat**

**……/2025. (II.27.) Kgy. számú határozat**

1. Szombathely Megyei Jogú Város Közgyűlése a Szombathelyi Kézilabda Klub és Akadémia részére 40 millió Ft önkormányzati támogatást biztosít, amennyiben a 189/2024. (IX. 28.) Kgy. számú határozatban foglalt feltételeket teljesíti.
2. A Közgyűlés felhívja a támogatott figyelmét arra, hogy az önkormányzati támogatás terhére kizárólag akkor vállalhat bármilyen kötelezettséget, ha az önkormányzattal a támogatási szerződés aláírásra került.

**Felelős**: Dr. Nemény András polgármester

 Dr. Horváth Attila alpolgármester

 Dr. László Győző alpolgármester

 Dr. Károlyi Ákos jegyző

/a végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője,

 Stéger Gábor, a Közgazdasági és Adó Osztály vezetője/

 **Határidő:** azonnal

**VI.**

**Határozati javaslat**

**………/2025. (II. 27.) Kgy. sz. határozat**

1. A Közgyűlés a BLAGUSS Agora Hungary Kft.-vel kötött közszolgáltatási szerződés alapján az egy kilométerre vetített ellentételezés 2024. évben 842 Ft/km összegben meghatározott mértékének a KSH által közzétett fogyasztói árindex 3,7 %-os korrigálásával számított, 2025. évre vonatkozó összege 873 Ft/km-ben történő megállapításával egyetért.
2. A Közgyűlés felhatalmazza a polgármestert a Közszolgáltatási Szerződés fentieknek megfelelő módosítása szerinti aláírására.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője.)

**Határidő:** azonnal

**VII.**

**Határozati javaslat**

**………/2025. (II. 27.) Kgy. sz. határozat**

Magyarország helyi önkormányzatairól szóló 2021. évi CLXXXIX. tv. 42.§. 4. pontja alapján a Közgyűlés a Haladás 1919 Labdarúgó Kft. indulási jogának megszerzéséhez megtett kezesség és sportfegyelmi felelősség vállalását a HVSE labdarúgó szakosztálya tekintetében fennálló tartozás vonatkozásában megismerte és annak megtételével és tartalmával egyetért.

**Felelős:** Dr. Nemény András, polgármester

 Dr. Horváth Attila, alpolgármester

 Dr. László Győző, alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**VIII.**

**Határozati javaslat**

**………/2025. (II. 27.) Kgy. sz. határozat**

1. A Közgyűlés úgy határoz, hogy az energiahatékonyságról szóló 2015. évi LVII. törvény alapján 5 éves időszakra energiamenedzsment szoftver kerüljön beszerzésre, mely feladat része az EMIT (energia megtakarítási intézkedési terv) készítése és az éves felülvizsgálat, a Szombathely Kossuth L. u. 1-3., Kossuth L. u. 7., valamint a Hajnóczy J. u. 1. szám alatti ingatlanokra kiterjedően.
2. A Közgyűlés felkéri a polgármestert a szükséges intézkedések megtételére.

**Felelős**: Dr. Nemény András, polgármester

Dr. Horváth Attila alpolgármester

 Dr. Károlyi Ákos jegyző

/a végrehajtás előkészítéséért:

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője

**Határidő:** azonnal